CELEX: 32004D0440
Language: da
Date: 2004-04-29 00:00:00
Title: Kommissionens beslutning 2004/440/EF af 29. april 2004 om en overgangsforanstaltning til fordel for visse virksomheder i sektoren for mælk og mejeriprodukter i Slovakiet

L 154/96             DA                      Den Europæiske Unions Tidende            30.4.2004
                              KOMMISSIONENS BESLUTNING
                                             af 29. april 2004
  om en overgangsforanstaltning til fordel for visse virksomheder i sektoren for mælk og
                                      mejeriprodukter i Slovakiet
                              (meddelt under nummer K(2004) 1716)
                                          (EØS-relevant tekst)
                                              (2004/440/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Tjekkiets, Estlands, Cyperns, Letlands, Litauens, Ungarns,
Maltas, Polens, Sloveniens og Slovakiets tiltrædelse1, særlig artikel 2, stk. 3,
under henvisning til akten vedrørende Tjekkiets, Estlands, Cyperns, Letlands, Litauens,
Ungarns, Maltas, Polens, Sloveniens og Slovakiets tiltrædelse2, særlig artikel 42, og
ud fra følgende betragtninger:
(1)     En virksomhed med høj kapacitet, der forarbejder mælk i Slovakiet, har problemer
        med pr. 1. maj 2004 at overholde de relevante strukturelle krav, der er fastlagt i bilag
        B til Rådets direktiv 92/46/EØF af 16. juni 1992 om sundhedsbestemmelser for
        produktion og afsætning af rå mælk, varmebehandlet mælk og mælkebaserede
        produkter3.
(2)     Denne virksomhed behøver derfor længere tid til at afslutte forbedringen af sit anlæg
        for at være i fuld overensstemmelse med de relevante strukturelle krav, der er fastlagt i
        Rådets direktiv 92/46/EØF.
(3)     Denne virksomhed, som på nuværende tidspunkt er langt fremme med forbedringerne,
        har afgivet pålidelige forsikringer om, at den råder over de nødvendige midler til at
        udbedre de resterende mangler inden for en rimelig periode, og har modtaget en
        positiv udtalelse fra den slovakiske fødevare- og veterinærtjeneste om de sidste faser
        af forbedringsarbejdet.
(4)     Der foreligger for Slovakiets vedkommende detaljerede oplysninger om manglerne
        hos denne virksomhed.
1
        EUT L 236 af 23.9.2003, s. 17.
2
        EUT L 236 af 23.9.2003, s. 33.
3
        EFT L 268 af 14.9.1992, s. 1. Senest ændret ved forordning (EF) nr. 806/2003.
 ---pagebreak--- (5)     For at lette overgangen fra den eksisterende ordning i Slovakiet til den ordning, der er
        resultatet af anvendelsen af Fællesskabets veterinærlovgivning, er det derfor som en
        ekstraordinær overgangsforanstaltning berettiget at give Slovakiet, på dette lands
        anmodning, tilladelse til en overgangsordning for den pågældende virksomhed.
(6)     Da der ikke under udvidelsesforhandlingerne blev taget højde for sådanne
        ekstraordinære overgangsforanstaltninger, bør der, efter at denne beslutning er
        vedtaget, ikke efterkommes yderligere anmodninger fra Slovakiet om
        overgangsforanstaltninger vedrørende strukturelle krav til virksomheder, der
        producerer mælk og mejeriprodukter.
(7)     Overgangsordningen bør i betragtning af, at forbedringsarbejdet er langt fremme, og at
        der er tale om en ekstraordinær overgangsforanstaltning, begrænses til en varighed på
        12 måneder og ikke forlænges derefter.
(8)     Den i denne beslutning omhandlede virksomhed, der er omfattet af
        overgangsordningen, bør desuden være underkastet de bestemmelser, der finder
        anvendelse på produkter fra virksomheder, som i overensstemmelse med proceduren i
        de relevante bilag i tiltrædelsesakten har fået tilladelse til en overgangsordning for så
        vidt angår strukturelle krav.
(9)     De i denne beslutning fastsatte foranstaltninger er i overensstemmelse med udtalelse
        fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
                                             Artikel 1
1.        De strukturelle krav, der er fastsat i bilag B til direktiv 92/46/EØF, finder først
          anvendelse på den virksomhed i Slovakiet, der er anført i bilaget til nærværende
          beslutning, efter den dato, der er angivet for den pågældende virksomhed, jf. dog
          betingelserne i stk. 2.
2.        Følgende bestemmelser finder anvendelse på produkter med oprindelse i den i stk. 1
          omhandlede virksomhed:
          –     så længe den i bilaget til denne beslutning anførte virksomhed er omfattet af
                bestemmelserne i stk. 1, må produkter fra denne virksomhed kun markedsføres
                på hjemmemarkedet eller anvendes til videre forarbejdning i samme
                virksomhed uanset markedsføringsdatoen
          –     produkterne skal være påført et særligt sundhedsmærke.
                                             Artikel 2
Denne beslutning finder anvendelse med forbehold af, at traktaten om Tjekkiets, Estlands,
Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse
træder i kraft, og da fra datoen herfor.
 ---pagebreak---                                             Artikel 3
Denne beslutning er rettet til medlemsstaterne.
Udfærdiget i Bruxelles, den 29. april 2004.
                                             På Kommissionens vegne
                                             David BYRNE
                                             Medlem af Kommissionen
 ---pagebreak---                                             BILAG
 Virksomhed i sektoren for mælk og mejeriprodukter omfattet af overgangsordningen
                                                Sektor: Mælk og mejeriprodukter
      Veterinært                                                                 Overgangs-
                      Virksomhedens navn og
Nr.  autorisations-                                Virksomhedernes aktivitet      ordningen
                               adresse
       nummer                                                                       udløber
                                               Mælk og mælkebaserede produkter
1.   DT 4-6-21      KOLIBA a.s Krivec                         x                 31.10.2004
                    962 05 Hrinová